“นายกฯ” ไร้กังวลคำวินิจฉัยคดีบ้านพักหลวง 2 ธ.ค.นี้ เตือนม็อบอย่าละเมิดศาล!
“นายกฯ” ไร้กังวลคำวินิจฉัยคดีบ้านพักหลวง 2 ธ.ค.นี้ เตือนม็อบนัดชุมนุมกดดัน อย่าละเมิดศาล!
“นายกฯ” ไร้กังวลคำวินิจฉัยคดีบ้านพักหลวง 2 ธ.ค.นี้ เตือนม็อบนัดชุมนุมกดดัน อย่าละเมิดศาล!
30 พ.ย. 2563

พล.อ.ประยุทธ์ จันทร์โอชา นายกรัฐมนตรี และ รมว.กลาโหม กล่าวว่า ไม่รู้สึกกังวลกรณีที่ศาลรัฐธรรมนูญนัดวินิจฉัยความเป็นรัฐมนตรีของตนเองกรณีอาศัยบ้านพักหลวงในวันที่ 2 ธ.ค.นี้ และขอไม่แสดงความคิดเห็นในเรื่องนี้ โดยให้เป็นเรื่องคำวินิจฉัยของศาลรัฐธรรมนูญ อย่าเพิ่งคาดเดาล่วงหน้า ทุกอย่างเป็นไปตามกระบวนการยุติธรรม และส่วนตัวเคารพกระบวนการยุติธรรมทุกประการ ไม่ว่าจะมีคำวินิจฉัยอย่างไรก็พร้อมปฏิบัติตาม
          “ผมไม่ได้คิดอะไรมากนัก เป็นเรื่องกระบวนการยุติธรรม ผมเคารพกระบวนการยุติธรรมทุกประการ ไม่ว่าคำตัดสินมาอย่างไร” พล.อ.ประยุทธ์ กล่าว
ส่วนกรณีหากศาลฯ มีคำวินิจฉัยไม่ให้พักบ้านหลวงต่อไป จะย้ายเข้าพักที่บ้านพิษณุโลกหรือจะย้ายไปบ้านพักส่วนตัวนอกค่ายทหารหรือไม่นั้น นายกรัฐมนตรี กล่าวว่า ขอพิจารณาตามความเหมาะสม
          “ไม่ได้เตรียมแผนอะไรรองรับไว้ และขออย่าไปคาดการณ์ล่วงหน้า ส่วนกรณีที่มีการตั้งข้อสังเกตว่าหากศาลตัดสินนายกรัฐมนตรีแล้วอาจส่งผลกระทบต่อคณะรัฐมนตรีด้วยนั้น เรื่องนี้ ครม.ยังไม่เคยหารือกัน ทุกอย่างยึดตามกฎหมาย” พล.อ.ประยุทธ์ ระบุ
นอกจากนี้ พล.อ.ประยุทธ์ ยังกล่าวถึงกรณีที่กลุ่มราษฎร นัดชุมนุมที่ศาลรัฐธรรมนูญในวันที่ 2 ธ.ค.เพื่อกดดันรัฐบาลนั้น นายกรัฐมนตรี กล่าวว่า เป็นเรื่องที่ไม่ถูกต้อง การนัดชุมนุมเพื่อกดดันรัฐบาลตามสถานที่ต่างๆ อาจผิดกฎหมาย ซึ่งศาลรัฐธรรมนูญก็มีมาตรการควบคุมและเคยมีคดีความเช่นนี้แล้ว ดังนั้นขอให้กลุ่มผู้ชุมนุมระมัดระวังด้วย ทั้งนี้ ยืนยันว่า เจ้าหน้าที่ทำงานอย่างเต็มที่ ไม่ได้ใช้ความรุนแรงกับผู้ชุมนุม และปฏิบัติตามขั้นตอนของกฎหมาย ดังนั้นขอความร่วมมือผู้ชุมนุมหากพื้นที่ใดประกาศห้ามเข้า ก็ไม่ควรบุกรุกพื้นที่หวงห้าม เพราะจะเป็นการละเมิดกฎหมาย
          “ขอให้ผู้ชุมนุมระมัดระวังอย่าสร้างความเดือดร้อนให้กับประชาชนทั่วไป และหากเป็นไปได้ขอให้นัดชุมนุมในพื้นที่ปิดบ้าง จะดีกว่ายึดพื้นที่ต่างๆ เพราะทำให้ประชาชนเดือดร้อนและการจราจรติดขัด และไม่อยากให้เกิดการกระทบกระทั่งกันทั้ง 2 ฝ่าย ตรงไหนที่เขาห้ามก็พยายามเข้าไป ผมว่าไม่ถูกต้อง ก็เหมือนบ้านใครบ้านมัน ก็ต้องดูแลบ้าน หน่วยทหารก็ดูแลหน่วยของเขา การไปบุกรุกพื้นที่หวงห้าม มันเป็นการละเมิดกฎหมายทุกตัว” พล.อ.ประยุทธ์ กล่าว
พล.อ.ประยุทธ์ กล่าวเพิ่มเติมว่า ฝ่ายความมั่นคงกำลังตรวจสอบผู้ที่อยู่เบื้องหลังกลุ่มผู้ชุมนุม โดยตนเองไม่ได้สั่งการใดๆ เป็นพิเศษ เบื้องต้นยังไม่ทราบว่าเป็นบุคคลที่อยู่ในประเทศหรือต่างประเทศ
ส่วนกรณีที่ผู้ชุมนุมปราศรัยว่า การลาออกของนายกรัฐมนตรีก็ไม่ใช่คำตอบนั้น พล.อ.ประยุทธ์ กล่าวว่า หากตนเองลาออกปัญหาก็ยังไม่จบ เพราะข้อเรียกร้องมีการปรับเปลี่ยนไปเรื่อยๆ แต่ขอให้รับผิดชอบการกระทำด้วย พร้อมกับปฏิเสธแสดงความเห็นว่า ปลายทางการชุมนุมจะเป็นอย่างไร